इंग्लैंड को हराकर बांग्लादेश ने किया उलटफेर  
विश्वकप में इंग्लैंड की टीम एक बड़े उलटफेर का शिकार हो गई। बांग्लादेश ने इंग्लैंड को दो विकेट से पटखनी दे दी है।
पुछल्ले बल्लेबाज शफीउल इस्लाम और महमूदुल्लाह के बीच नौवें विकेट के लिये 58 रन की नाबाद साझेदारी की बदौलत बांग्लादेश ने शुक्रवार को विश्व कप ग्रुप बी में इंग्लैंड पर दो विकेट से अप्रत्याशित जीत दर्ज करके क्वार्टर फाइनल में प्रवेश की उम्मीदें बरकरार रखी।  लीग चरण में आयरलैंड से मिली हार के बाद इंग्लैंड के लिये यह दूसरा झटका रहा। पहले बल्लेबाजी के लिये भेजे जाने पर इंग्लैंड की टीम 49.4 ओवर में 225 रन ही बना सकी। जवाब में बांग्लादेश ने छह गेंद शेष रहते जीत दर्ज कर ली।  पिछले मैच में वेस्टइंडीज से मिली शर्मनाक हार के बाद क्रिकेटप्रेमियों का आक्रोश झेलने वाली बांग्लादेशी टीम ने शुक्रवार को कोई कोताही नहीं बरती। बल्ले और गेंद दोनों से उसने तीन बार के उपविजेता इंग्लैंड को बौना साबित कर दिया। एक समय पर बांग्लादेश के आठ विकेट 40 ओवर में 169 रन पर उखड़ चुके थे लेकिन महमूदुल्लाह और नौवें नंबर के बल्लेबाज इस्लाम ने मिलकर 58 रन की साझेदारी करके टीम को जीत की दहलीज तक पहुंचाया और मैदान पर भारी तादाद में जमा समर्थकों को जश्न मनाने का मौका दिया।  इससे पहले मैन आफ द मैच इमरूल कायेस ने 60 और तामिम इकबाल ने 38 रन की पारी खेली। महमूदुल्लाह ने 42 गेंद में दो चौकों की मदद से 21 रन बनाये जबकि इस्लाम ने 24 गेंद में चार चौकों और एक छक्के की बदौलत 24 रन बनाये। इस मैच के बाद ग्रुप बी में क्वार्टर फाइनल की जंग और पेचीदा हो गई है। भारत के चार मैचों में सात और वेस्टइंडीज के इतने ही मैचों में छह अंक हैं। बांग्लादेश के चार मैचों में चार और इंग्लैंड के पांच मैचों में पांच अंक है। दक्षिण अफ्रीका ने तीन मैच खेले हैं और उसके चार अंक हैं।इससे पहले जोनाथन ट्राट और ईयोन मोर्गन के अर्धशतकों के बावजूद इंग्लैंड की टीम 225 रन ही बना सकी। अनफिट केविन पीटरसन की जगह टीम में शामिल किये गए मोर्गन ने 72 गेंद में आठ चौकों की मदद से 63 रन बनाये जबकि ट्राट ने 99 गेंद में 67 रन की पारी खेली जिसमें दो चौके शामिल थे।  दोनों ने चौथे विकेट की साझेदारी में 109 गेंद में 132 रन जोड़े। एक समय पर इंग्लैंड के तीन विकेट 53 रन पर उखड़ गए थे लेकिन इन दोनों ने स्कोर 38.4 ओवर में 162 रन तक पहुंचाया। इसके बाद बांग्लादेश की अनुशासित गेंदबाजी के सामने हालांकि इंग्लैंड के बल्लेबाज टिक नहीं सके और आखिरी छह विकेट 63 रन पर गिर गए। नईम इस्लाम, अब्दुर रज्जाक और कप्तान साकिब अल हसन ने दो दो विकेट लिये जबकि रूबेल हुसैन, शफीउल इस्लाम और मोहम्मद महमूदुल्लाह को एक एक विकेट मिला।  पहले बल्लेबाजी के लिये भेजी गई इंग्लैंड के लिये पारी की शुरूआत मैट प्रायर और कप्तान एंड्रयू स्ट्रास ने की। उसका पहला विकेट 32 के स्कोर पर सातवें ओवर में गिरा। स्ट्रास भी 11वें ओवर में चलते बने जब नईम की गेंद पर स्लिप में जुनैद सिद्दीकी ने उनका बेहतरीन कैच लपका। इसके बाद इयान बेल से काफी उम्मीदें थी लेकिन वह महमूदुल्लाह का शिकार हो गए। सत्रहवें ओवर में इंग्लैंड का स्कोर तीन विकेट पर 53 रन था।  ट्राट और मोर्गन ने हालांकि विकेटों का पतझड़ रोककर इंग्लैंड को 162 रन तक पहुंचाया।  दोनों ने इक्के दुक्के रन देकर स्कोर बढाना जारी रखा। चोट के बाद लौटे मोर्गन ने 21वें ओवर में पहला चौका लगाया जो उन्होंने मिडविकेट पर महमूदुल्लाह को जड़ा। इसके बाद साकिब का स्वागत उन्होंने मिडआफ पर चौके के साथ किया। ट्राट ने अपना पहला चौका 28वें ओवर में रूबेल हुसैन को लगाया। इस बीच मोर्गन ने इस्लाम को चौका जमाया। उसने 35वें ओवर में शफीउल इस्लाम की गेंद पर एक रन लेकर अर्धशतक पूरा किया। अगले ओवर में ट्राट ने 50 रन पूरे किये। नईम ने हालांकि मोर्गन को 39वें ओवर में आउट करके बांग्लादेश को मैच में लौटाया। डीप फाइन लेग पर इमरूल कायेस ने डाइव लगाकर उनका कैच लपका। इंग्लैंड ने 41वें ओवर के बाद बल्लेबाजी पावरप्ले लिया लेकिन इसका फायदा नहीं उठा सका।